དེའང་བོན་གྱི་ཡིག་ཆ་རྣམས་སུ་ཉམས་རྒྱུད་རྒྱལ་བའི་ཕྱག་ཁྲིད་ཀྱི་བླ་བརྒྱུད་རྣམ་ཐར།ཞང་ཞུང་སྙན་རྒྱུད་ཀྱི་བླ་མ་བརྒྱུད་ཀྱི་རྣམ་ཐར།གཡུང་དྲུང་བསྟན་འཛིན་གྱི་རང་རྣམ།མཁན་ཉི་མའི་རང་རྣམ།ཤར་རྫ་བའི་ཨ་ཁྲིད་བླ་བརྒྱུད་རྣམ་ཐར་སོགས་མང་པོ་བཞུགས་ཤིང་།དེ་དག་ནི་མཁས་པ་སོ་སོས་བརྩམས་ཆོས་ཡིན་པས།གཏེར་མ་དང་ཅུང་མི་འདྲ་བ།དཔེར་ན་དུས་རབས་བཅུ་གཉིས་པའི་དཀྱིལ་ཙམ་ལ་གཏེར་ནས་ཐོན་པའི་ཡིག་ཆ་དབལ་ཆེན་གེ་ཁོད་དང་དབལ་གསས་གཤེད་རྡུང་སོགས་སུ་ཀི་ཀུ་ཕྱིར་ལོག་དང་།མི་ལ་མྱི།མེད་མྱེད།མེས་པོ་ལ་མྱེས་པོ།བོན་ལ་བོནད།ཡོངས་རྫོགས་ལ་ཡང་རྫོག་ཅེས་འབྲི་སྲོལ་ཡོད་པ་དང་།དཔེར་ན་ཞལ་གཅིག་ཕྱག་གཉིས་སྤྱན་གསུམ་ཞེས་པ་ལ།ཞལ་༡་ཕྱག་༢་སྤྱན་༣་ཞེས་པ་སོགས་བྲིས་ཡོད་པ།དེ་ལ་མཁས་པ་མང་པོ་ཞིག་གིས་དུས་རབས་བཅུ་གཉིས་པའི་སྐབས་ཀྱི་ཡི་གེ་འབྲི་སྟངས་དེ་དེ་འདྲ་ཞིག་ཡིན་པར་བསམ་སྲིད་མོད་ཀྱང་།དོན་དངོས་དུས་རབས་བཅུ་གཅིག་པའི་དཀྱིལ་ཙམ་ལ་བོན་གྱི་བླ་མ་མཁས་པ་དཔལ་ཆེན་གྱིས་བརྩམས་པའི་ཕར་ཕྱིན་མངོན་རྟོགས་རྒྱན་དང་ཁམས་སྡུད་ཚིགས་སུ་བཅད་པའི་འགྲེལ།མེ་སྟོན་ཤེས་རབ་འོད་ཟེར་གྱིས་བརྩམས་པའི་དབུ་མ་བདེན་གཉིས་དང་ལམ་རིམ་སུམ་བརྒྱ་ཉི་ཤུ་བ།འདུལ་བ་ཀུན་བཏུས།འདུལ་བ་མདོར་བསྡུས་སོགས་ཐམས་ཅད་ཚིགས་བཅད་ཁོ་ན་ཡིན་ཞིང་།ཚིག་སྙན་ལ་དོན་ཟབ་པ།བརྡ་རྙིང་གིས་མ་བཅིང་པ།ཚིག་རྫོབ་ཉུང་བ།འདོན་བདེ་བ།དེང་དུས་སུམ་རྟགས་ཀྱི་འགྲིག་དང་མཐུན་པ་སོགས་ཀྱིས་མཚོན།དེ་དང་གོང་ཞུས་ཀྱི་དུས་རབས་བཅུ་གཉིས་པའི་གཏེར་ཡིག་རྣམས་ལ་ཁྱད་པར་ཧ་ཅང་ཆེན་པོ་ཡོད་པ་དཔེ་ཆ་གོ་བསྡུར་ནས་བལྟས་ན་ཤེས་སླ།དེ་བཞིན་ཏུ་དུས་རབས་བཅུ་གཉིས་པར་འགྲོ་མགོན་བློ་གྲོས་གྱིས་བརྩམས་པའི་ཚད་མ་ཀུན་བཏུས་དང་།རྩ་རྒྱུད་གསང་བ་བསེན་ཐུབ་གྱི་འགྲེལ་ཡིད་བཞིན་རྣམ་པར་བཀོད་པའི་རྒྱན་སོགས་སུ་བལྟས་ནའང་སྐབས་དེའི་གཏེར་ཡིག་དང་མི་འདྲ་བར་ཤེས་ཐུབ།་དེ་བཞིན་ཏུ་ད་ལྟ་ཕུའུ་མིན་མི་རིགས་ཀྱི་ཡིག་ཆའི་གྲས་སུ་བཞུགས་པའི་བོན་ལུགས་གེ་ཁོད་དང་དབལ་གསས།གཞི་བདག་མཆོད་ཐབས།འདུར་གྱི་སྐོར་སོགས་ལ་མཁས་པ་ཞིབ་འཇུག་པས་བརྟག་དཔྱད་བྱས་པས་དུས་རབས་དགུ་པའི་ཡིག་ཆར་ངོས་བཟུང་ཡོད་མོད།འོན་ཀྱང་མཇུག་ཏུ་དཔོན་གསས་ཁྱུང་རྒོད་རྩལ་གྱིས་གཏེར་ནས་བཏོན་ཞེས་པར་བཤད་པས་དུས་རབས་བཅུ་གཉིས་པའི་དཀྱིལ་ཙམ་ལ་གཏེར་ནས་ཐོན་པར་ཁས་མ་ལེན་རང་ལེན་འདྲ་ཆགས་ཡོད་མོད།གལ་ཏེ་ཆེད་ལས་པ་ཞིག་གིས་བོན་གྱི་སྲོལ་རྒྱུན་རིག་གཞུང་ལ་རྒྱུས་ལོན་གང་ཡང་བྱེད་མ་མྱོང་ཞིང་ཐད་ཀར་དཔེ་ཆའི་ངོས་སུ་ལྟ་ནས་ཁ་གྲགས་དགོས་ན་དུས་རབས་བཅུ་པའི་ཡིག་ཆ་ཅིག་རེད་ཅེས་བཤད་སྲིད་པ་དེ་ལྟ་བུ་ཡིན་པས་གཏེར་ཡིག་དང་རྩོམ་ཆོས་ལ་ཁྱད་པར་ཡོད་པ་དེ་དག་གིས་ཀྱང་ཤེས་ཐུབ།